Til greina kemur að bólusetja tólf til fimmtán ára börn sem þurfa að fara til útlanda. Þetta segir Þórólfur Guðnason sóttvarnalæknir. Þegar er byrjað að bólusetja börn á þessum aldri sem eru með undirliggjandi sjúkdóma.
Samtals hafa 258.120 manns fengið að minnsta kosti fyrri skammt bóluefnis hérlendis. Í alþjóðlegu samhengi er staðan með besta móti hér á landi sagði í tilkynningu heilbrigðisráðuneytisins í gær. Samkvæmt vefsíðunni Our world in data er hlutfall bólusettra af heildaríbúafjölda með fyrri skammti langhæst á Íslandi eða tæp 76 prósent. Fullbólusettir eru hlutfallslega flestir í Ísrael, tæp 60 prósent. Ísland er í öðru sæti en hér eru 52 prósent fullbólusett. Sjíle er rétt á eftir og síðan Bretland og Bandaríkin. Á fréttamannafundinum um afléttingu samkomutakmarkana í gær kom fram að 87 til 88 prósent þeirra sem boðaðir hafa verið í bólusetningu, það er 16 ára og eldri, hafa komið í hana. Þórólfur Guðnason hvetur alla þá sem eftir eru að mæta að gera það. Bóluefni Pfizer-BioNTech er eina efnið sem leyft hefur verið að nota fyrir börn á aldrinum tólf til fimmtán ára.
Við erum núna bara að bólusetja þá sem eru með undirliggjandi áhættuþætti á þessum aldri. Við höfum ekki farið út í það að ætla að fara að bólusetja alla á þessum aldri. Það getur líka vel verið að við munum bjóða fólki sem það vill að fá bólusetningu fyrir sín börn og unglinga t.d. vegna ferðalaga eða einhvers slíks. En það er ekki alveg á döfinni eins og staðan er núna að fara út í almennar bólusetningar á þessum aldri.
Sóttvarnalæknir segir hugsanlegt að börnum á aldrinum tólf til fimmtán ára verði boðin bólusetning vegna ferðalaga til útlanda. Almennar bólusetningar fyrir börn á þessum aldri eru ekki á döfinni eins og er. 